Για άλλες χρήσεις, δείτε: Ηλίας Ηλιάδης.

Ο **Ηλίας Ηλιάδης** (γενν: 10 Νοεμβρίου 1986 ως **Τζαρτζίλ Ζβιανταουρί**) είναι Έλληνας ολυμπιονίκης, παγκόσμιος πρωταθλητής και πρωταθλητής Ευρώπης του τζούντο. Σήμερα εργάζεται ως ομοσπονδιακός προπονητής στην εθνική ομάδα τζούντο του Ουζμπεκιστάν.

Θεωρείται ο καλύτερος Έλληνας τζουντόκα όλων των εποχών με 13 μετάλλια (8 χρυσά, 2 ασημένια, 3 χάλκινα) σε Ολυμπιακούς Αγώνες, Παγκόσμια Κύπελλα, Ευρωπαϊκά Πρωταθλήματα και Μεσογειακούς Αγώνες.

Βιογραφία
---------

Γεννήθηκε ως Τζαρτζίλ Ζβιαντουαρί στην Αχμέτα της Γεωργίας στις 10 Νοεμβρίου 1986. Ξάδελφός του είναι ο Ζουράμπ Ζβιανταουρί, "χρυσός" Ολυμπιονίκης της Αθήνας, στην κατηγορία των 90 κιλών. Το 2000, υιοθετήθηκε από τον ομοσπονδιακό προπονητή του τζούντο, Νίκο Ηλιάδη. Η οικογένεια Ηλιάδη, μικρασιατικής καταγωγής παλινοστούντες από τη Γεωργία, είχε εγκατασταθεί αρχικά στον Πελαργό και, το 1995, στο Αμύνταιο. Ο Νίκος Ηλιάδης, αργότερα ομοσπονδιακός προπονητής της ελληνικής εθνικής ομάδας τζούντο ίδρυσε την ίδια χρονιά, μαζί με τον αδελφό του Μεραμπί, τον αθλητικό σύλλογο «Φίλιππος» στον οποίο γράφτηκε και ο Ηλίας Ηλιάδης.

Από το 2005 είναι παντρεμένος με την πρώην τενίστρια Ναταλία Γρηγοριάδη και έχουν δύο παιδιά: την Μαρία (γενν. 2005) και τον Ηρακλή (γενν. 2011).

Καριέρα ως αθλητής
------------------

### 2004 - 2005

Αγωνίστηκε στα 81 κιλά και πέτυχε μεγάλη νίκη στους Ολυμπιακούς της Αθήνας, στον τελικό, με ιπόν επί του Ουκρανού Ρόμαν Γκόντιουκ. Τον ίδιο χρόνο (Μάιος 2004) είχε κατακτήσει το χρυσό μετάλλιο στο ευρωπαϊκό πρωτάθλημα στο Βουκουρέστι, στα 81 κιλά.
Στους Μεσογειακούς Αγώνες της Αλμερίας του 2005 κατέκτησε (1 Ιουλίου 2005) το χρυσό μετάλλιο. Ήταν σημαιοφόρος της ελληνικής αποστολής και αναδείχθηκε πρώτος στην κατηγορία -90κ. νικώντας με ιππόν τον Αιγύπτιο Μπεσμπάχ στον τελικό. Στις 9 Σεπτεμβρίου 2005, κατέκτησε το αργυρό μετάλλιο στην κατηγορία των -90κ. του παγκοσμίου πρωταθλήματος τζούντο, στο Κάιρο. Ο τζουντόκα πέτυχε πέντε νίκες μέχρι τον τελικό,εκεί όπου κλήθηκε να αντιμετωπίσει τον Ιάπωνα «ασημένιο» Ολυμπιονίκη της Αθήνας, Χιρόσι Ιζούμι.

### 2006 - 2007

Το Μάρτιο του 2006 ο Ηλιάδης κέρδισε χρυσό μετάλλιο στο Super Α τουρνουά τζούντο του Ρότερνταμ, πετυχαίνοντας τέσσερις νίκες σε ισάριθμους αγώνες. Αργότερα πήρε το χάλκινο μετάλλιο στα -90κ. στο τουρνουά τζούντο της Λισαβόνας, τον Απρίλιο του 2006. Το Μάιο του 2006, στο ευρωπαϊκό πρωτάθλημα του Τάμπερε, ο χρυσός ολυμπιονίκης της Αθήνας έφτασε μια ανάσα από τον τελικό της κατηγορίας των -90 κιλών, αλλά τελικά στάθηκε άτυχος κι έμεινε μακριά από τη διάκριση (9ος). Το Σεπτέμβριο του 2006, ο Ηλιάδης κατέκτησε την πρώτη θέση στο Παγκόσμιο Στρατιωτικό Πρωτάθλημα στην Κροατία, στην κατηγορία των 90 κ. κερδίζοντας στον τελικό τον Ολλανδό τρις ολυμπιονίκη Μαρκ Χουιζίνγκα.

Στο Παγκόσμιο Κύπελλο Super A, που διεξήχθη στο Παρίσι, κατέκτησε το ασημένιο μετάλλιο της κατηγορίας των -90 κιλών στις 11 Φεβρουαρίου 2007. Επίσης, το 2007 κατέκτησε το χάλκινο μετάλλιο στο Παγκόσμιο Κύπελλο της Ρώμης (Απρίλιος 2007) και το χρυσό στο Παγκόσμιο Κύπελλο Super A της Μόσχας στα 90 κιλά (Μάιος 2007). Στις 20 Μαΐου 2007 κατέκτησε χρυσό μετάλλιο στο Παγκόσμιο Κύπελλο στο Βουκουρέστι και τον Ιούνιο της ίδιας χρονιάς πήρε χρυσό στα 90 κιλά στο διεθνές τουρνουά "Ακρόπολις" στο Μετς.

Στις 15 Σεπτεμβρίου 2007 ο Ηλιάδης κατέκτησε αργυρό μετάλλιο στα 90 κιλά στο Παγκόσμιο Πρωτάθλημα στο Ρίο ντε Ζανέιρο. Το Δεκέμβριο του ίδιου έτους πρώτευσε στο πανίσχυρο διεθνές τουρνουά Jigoro Kano Cup στο Τόκιο, στην τρίτη του συμμετοχή σε αυτήν τη διοργάνωση.

### 2008 - 2009

Ένα μήνα μετά την επιτυχία του στο Τόκιο, ο Ηλιάδης κατέκτησε το χρυσό μετάλλιο στο παγκόσμιο Κύπελλο στην Τιφλίδα, στις 27 Ιανουαρίου του 2008.

Στα τέλη Ιουνίου του 2008 στο διεθνές τουρνουά της Κωνσταντινούπολης, ο Ηλιάδης κατέκτησε το χρυσό μετάλλιο στα -90 κιλά.

Λίγο αργότερα, ορίστηκε σημαιοφόρος της ελληνικής αποστολής για τους Ολυμπιακούς Αγώνες του Πεκίνου. Στην εν λόγω διοργάνωση, ο Ηλιάδης αποκλείστηκε από τη συνέχεια της διοργάνωσης, αφού ο Ολλανδός Χουϊζίνγκα τον νίκησε στον πρώτο γύρο και στη συνέχεια αποκλείστηκε κι ο ίδιος, με αποτέλεσμα ο Ηλιάδης να σταματήσει να αγωνίζεται και στα ρεπεσάζ, στις 13 Αυγούστου.

Τον Ιούνιο του 2009 στην κατηγορία των -90 κιλών κατέκτησε ασημένιο μετάλλιο στο Παγκόσμιο Κύπελλο του Τάλιν και τον ίδιο μήνα κατέκτησε χρυσό μετάλλιο στην ίδια κατηγορία στους Μεσογειακούς Αγώνες στην Πεσκάρα. 

Τον επόμενο χρόνο, ο αθλητής κατέκτησε την τρίτη θέση στο Ευρωπαϊκό πρωτάθλημα της Βιέννης, τον Απρίλιο του 2010, επικρατώντας του Αυστριακού Μαρκ Σινχόφερ με ιπόν προτού ολοκληρωθεί το πεντάλεπτο.

### 2010 - 2012

Στα τέλη Μαΐου 2010 ο Ηλιάδης κέρδισε χάλκινο μετάλλιο στα -90 κιλά στο παγκόσμιο κύπελλο του Σάο Πάολο νικώντας στον τελικό των ρεπεσάζ με ιπόν τον Σουηδό πρωταθλητή Ευρώπης του 2010, Μάρκους Νίμαν.  Ακολούθησε ένα ακόμα χάλκινο μετάλλιο στο παγκόσμιο κύπελλο στη Μαδρίτη στα 90 κιλά, στις 6 Ιουνίου 2010.

Το Σεπτέμβριο του 2010 κατέκτησε το χρυσό μετάλλιο στα -90 κιλά στο Παγκόσμιο Πρωτάθλημα τζούντο που διεξήχθη στην Ιαπωνία, νικώντας με Ippon στον τελικό τον Ντάικι Νισιγιάμα. Το Νοέμβριο αναδείχτηκε από την Ευρωπαϊκή Ομοσπονδία τζούντο (ΕJU) καλύτερος τζουντόκα της χρονιάς στην Ευρώπη με απόλυτη πλειοψηφία.

Τον Ιανουάριο του 2011 ο Ηλιάδης, ο οποίος την περίοδο εκείνη ήταν στην έκτη θέση στην παγκόσμια κατάταξη, κατέκτησε το ασημένιο μετάλλιο στο τουρνουά Παγκόσμιο Μάστερς τζούντο στο Μπακού, καθώς ηττήθηκε από τον Αζέρο αντίπαλό του, Ελκχάν Μαμέντοφ με ιπόν και πήρε 240 βαθμούς. Τον Απρίλιο του 2011 ο Ηλιάδης επανέλαβε τον θρίαμβο του 2004 και κατέκτησε το 2ο χρυσό μετάλλιο σε ευρωπαϊκό πρωτάθλημα, αυτή τη φορά στην Κωνσταντινούπολη όπου νίκησε τον Ρώσο Κιρίλ Ντενίσοφ με Yuko στο 4ο λεπτό και Waza-ari περίπου 30 δευτερόλεπτα πριν την ολοκλήρωση του τελικού.

Το 2011 επανέλαβε και τον θρίαμβό του στο παγκόσμιο πρωτάθλημα, κατακτώντας στις 26 Αυγούστου το χρυσό μετάλλιο.

Την 1η Αυγούστου 2012 στους Ολυμπιακούς Αγώνες του Λονδίνου, κατέκτησε την τρίτη θέση στο τζούντο στην κατηγορία των 90 κιλών, νικώντας με "Yuko" στον τελικό των ρεπεσάζ, τον Βραζιλιάνο Τιάγκο Καμίλο.

### 2013 - 2016

Το 2013 κατέκτησε ακόμα ένα μετάλλιο,το χάλκινο, στο Παγκόσμιο Πρωτάθλημα του Ρίο ντε Τζανέιρο.

Τον Αύγουστο του 2014 κατέκτησε το χρυσό μετάλλιο στην κατηγορία των 90 κιλών στο παγκόσμιο πρωτάθλημα του Τσέλιαμπινσκ της Ρωσίας, επικρατώντας με ιπόν στον τελικό του του Ούγγρου Κρίστιαν Τοτ. Τον Δεκέμβριο του ίδιου έτους αναδείχτηκε για πρώτη φορά αθλητής της χρονιάς από τον Πανελλήνιο Σύνδεσμο Αθλητικού Τύπου.

Το 2015 πήρε το χάλκινο μετάλλιο στο Ευρωπαϊκό πρωτάθλημα, που έγινε στο Αζερμπαιτζάν, στην κατηγορία των 90 κιλών .

Το 2016 συμμετείχε στους Ολυμπιακούς Αγώνες του Ρίο, αλλά στον πρώτο του αγώνα αποκλείστηκε καθώς αιφνιδιάστηκε από τον Κινέζο Τσενγκ, ο οποίος με κίνηση ιπόν μέσα 43 δευτερόλεπτα πήρε τη νίκη για την τελική δεκαεξάδα. Ο Ηλιάδης αμέσως μετά τον αγώνα ανακοίνωσε ότι βάζει τέλος στην αθλητική του καριέρα. Λίγες ώρες αργότερα η Διεθνής Ομοσπονδία Τζούντο ευχαρίστησε τον Ηλιάδη για την μεγάλη του προσφορά στο άθλημα.

Καριέρα ως προπονητής
---------------------

Από το 2019 είναι ο ομοσπονδιακός προπονητής της ομάδας Τζούντο του Ουζμπεκιστάν. Στο Παγκόσμιο Πρωτάθλημα Τζούντο του 2022, ο αθλητής του, Μπομπόνοφ, κέρδισε το χρυσό μετάλλιο στην κατηγορία των 90 κιλών.

Διακρίσεις
----------

| Έτος | Διοργάνωση | Τόπος διεξαγωγής | Θέση | Κατηγορία βάρους |
| --- | --- | --- | --- | --- |
| 2004 | Θερινοί Ολυμπιακοί Αγώνες | Αθήνα | 1ος | ημιμεσαία βάρη (81 kg) |
| Ευρωπαϊκό Πρωτάθλημα | Βουκουρέστι | 1ος | ημιμεσαία βάρη (81 kg) |
| 2005 | Παγκόσμιο Πρωτάθλημα | Κάιρο | 2ος | μεσαία βάρη(90 kg) |
| Μεσογειακοί Αγώνες | Αλμερία, Ισπανία | 1ος | μεσαία βάρη (90 kg) |
| 2007 | Παγκόσμιο Πρωτάθλημα | Ρίο ντε Τζανέιρο | 2ος | μεσαία βάρη (90 kg) |
| 2009 | Μεσογειακοί Αγώνες | Πεσκάρα | 1ος | μεσαία βάρη (90 kg) |
| 2010 | Παγκόσμιο Πρωτάθλημα | Τόκιο | 1ος | μεσαία βάρη (90 kg) |
| 2011 | Ευρωπαϊκό Πρωτάθλημα | Κωνσταντινούπολη | 1ος | μεσαία βάρη (90 kg) |
| Παγκόσμιο Πρωτάθλημα | Παρίσι | 1ος | μεσαία βάρη (90 kg) |
| 2012 | Θερινοί Ολυμπιακοί Αγώνες | Λονδίνο | 3ος | μεσαία βάρη (90 kg) |
| 2013 | Παγκόσμιο Πρωτάθλημα | Ρίο ντε Τζανέιρο | 3ος | μεσαία βάρη (90 kg) |
| 2014 | Παγκόσμιο Πρωτάθλημα | Τσελιάμπινσκ | 1ος | μεσαία βάρη (90 kg) |
| 2015 | Ευρωπαϊκό Πρωτάθλημα | Μπακού | 3ος | μεσαία βάρη (90 kg) |
| 2016 | Θερινοί Ολυμπιακοί Αγώνες | Ρίο ντε Τζανέιρο | 17ος | μεσαία βάρη (90 kg) |

Παραπομπές
----------

1. 1 2 3  «Παγκόσμιος και ως προπονητής ο Ηλίας Ηλιάδης». sport24. Ανακτήθηκε στις 24 Οκτωβρίου 2022.
2. ↑  Team, ΤοΒΗΜΑ (24 Νοεμβρίου 2008). «Το φυτώριο των τζουντόκα». *Ειδήσεις - νέα - Το Βήμα Online*. Ανακτήθηκε στις 25 Μαρτίου 2020.
3. ↑  «Χρυσό στο τζούντο ο Ηλίας Ηλιάδης - Chios News». Αρχειοθετήθηκε από το πρωτότυπο στις 19 Νοεμβρίου 2007. Ανακτήθηκε στις 9 Δεκεμβρίου 2007.
4. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 24 Οκτωβρίου 2007. Ανακτήθηκε στις 24 Οκτωβρίου 2007.
5. ↑  in.gr[*νεκρός σύνδεσμος*]
6. ↑  in.gr Αρχειοθετήθηκε 2008-07-01 στο Wayback Machine. *«Χρυσός» στην Πόλη ο Ελληνας τζουντόκα, Ηλίας Ηλιάδης*, 30 Ιουνίου 2008
7. ↑  Ελευθεροτυπία[*νεκρός σύνδεσμος*], Με Ηλιάδη σημαιοφόρο στο Πεκίνο, 2 Ιουλίου 2008
8. ↑  Ημερησία, *«Σήκωσέ το, το... τιμημένο»*, 15 Αυγούστου 2008.
9. ↑  Eλευθεροτυπία,Τζούντο: άλμα 14 θέσεων ο Ηλιάδης, 18 Ιουνίου 2009.
10. ↑  Έθνος[*νεκρός σύνδεσμος*], Χρυσός ο Ηλιάδης στην Πεσκάρα!, 5 Ιουλίου 2009.
11. ↑  Χάλκινος ο Ηλιάδης στη Βιέννη[*νεκρός σύνδεσμος*], SentraGoal, 24-4-2010.
12. ↑  Ελευθεροτυπία, Χάλκινο ο Ηλιάδης, 1-6-2010.
13. ↑  Gazzetta.gr, Άρχισε τη συλλογή, 6-6-2010.
14. ↑  ««Χρυσός ο Ηλιάδης στο παγκόσμιο πρωτάθλημα τζούντο»». *Ιστότοπος in.gr* (Newsroom ΔΟΛ, με πληροφορίες από www.sport.gr). 10 Σεπτεμβρίου 2010. .
15. ↑  Μάρκου, Νίκος (28 Νοεμβρίου 2010). «Κορυφαίος στην Ευρώπη ο Ηλιάδης». *Ιστότοπος NovaΣΠΟΡ FM*. .
16. ↑  in.gr, «Ασημένιος» ο Ηλιάδης στο Παγκόσμιο Masters του Μπακού, 16-1-2011.
17. ↑  Πρωταθλητής Ευρώπης ο Ηλίας Ηλιάδης[*νεκρός σύνδεσμος*], Καθημερινή, 23-4-2011.
18. ↑  Πρώτο Θέμα[*νεκρός σύνδεσμος*],Δεύτερο χρυσό σε Παγκόσμιο για τον Ηλιάδη, 26-8-2011.
19. ↑  «Αθλητής της χρονιάς ο Ηλιάδης». Ανακτήθηκε στις 7 Σεπτεμβρίου 2016.
20. ↑  «Το τέλος ενός Θρύλου!». Ανακτήθηκε στις 7 Σεπτεμβρίου 2016.
21. ↑  team, Onsports. «Ρίο 2016: Αποκλείστηκε ο Ηλιάδης». Ανακτήθηκε στις 7 Σεπτεμβρίου 2016.
22. ↑  ««Τιμή μου που κρατούσα 14 χρόνια την ελληνική σημαία»». Ανακτήθηκε στις 7 Σεπτεμβρίου 2016.
23. ↑  «Η Διεθνής Ομοσπονδία Τζούντο ευχαριστεί τον Ηλιάδη (vid)». Ανακτήθηκε στις 7 Σεπτεμβρίου 2016.

Εξωτερικοί σύνδεσμοι
--------------------

* Προφίλ στον ιστότοπο της Ελληνικής Ομοσπονδίας Τζούντο
* Βιογραφικό olympionikes.gr[*νεκρός σύνδεσμος*]

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ολυμπιακοί Αγώνες 2004 - Έλληνες Ολυμπιονίκες |
| --- |
|  |
| Χρυσά Μετάλλια | 
* Θωμάς Μπίμης & Νίκος Συρανίδης
* Ηλίας Ηλιάδης
* Σοφία Μπεκατώρου & Αιμιλία Τσουλφά
* Δήμος Ταμπάκος
* Αθανασία Τσουμελέκα
* Φανή Χαλκιά
 |  |
|  |
| Ασημένια Μετάλλια | 
* Τασούλα Κελεσίδου
* Χρυσοπηγή Δεβετζή
* Νίκος Κακλαμανάκης
* Εθνική πόλο γυναικών
* Αλέξανδρος Νικολαΐδης
* Ελισάβετ Μυστακίδου
 |
|  |
| Χάλκινα Μετάλλια | 
* Βασίλης Πολύμερος & Νίκος Σκιαθίτης
* Πύρρος Δήμας
* Αρτιόμ Κιουρεγκιάν
* Μιρέλα Μανιάνι
 |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Ολυμπιακοί Αγώνες 2012 - Έλληνες Ολυμπιονίκες |
| --- |
|  |
| Χάλκινα μετάλλια | 
Ηλίας Ηλιάδης · Χριστίνα Γιαζιτζίδου & Αλεξάνδρα Τσιάβου |  |

 |